**চট্টগ্রামে অধ্যক্ষকে পেটালো ছাত্রলীগ সংক্রান্ত অভিযোগ (সুয়ো মটো ১৭ /১৮)**

দৈনিক মানবজমিন পত্রিকায় ৪ এপ্রিল ২০১৮ তারিখে প্রকাশিত “চট্টগ্রামে অধ্যক্ষকে পেটালো ছাত্রলীগ” শীর্ষক সংবাদের প্রতি জাতীয় মানবাধিকার কমিশনের দৃষ্টি আকৃষ্ট হয়েছে। প্রকাশিত সংবাদে বলা হয়েছে যে, “চট্টগ্রাম বিজ্ঞান কলেজের অধ্যক্ষ ড. জাহেদ খানকে পিটিয়েছে ছাত্রলীগ নেতারা। সোমবার বিকেলে এ ঘটনা ঘটলেও অনেকটা ধামাচাপা ছিল। তবে রাতে সামাজিক মাধ্যমে ফেসবুকে ঘটনার ভিডিও ছড়িয়ে পড়লে ব্যাপক তোলপাড় শুরু হয় চট্টগ্রামে। ছড়িয়ে পড়া ভিডিওতে দেখা যায়, চট্টগ্রাম মহানগর ছাত্রলীগের সাধারণ সম্পাদক নুরুল আজিম রনি ও তার অনুসারীরা অধ্যক্ষ জাহিদ খানকে কিল-ঘুষি মারতে মারতে তার অফিস রুমে নিয়ে আসছেন। সেখানে পুলিশের উপস্থিতিও দেখা গেছে। জানা গেছে, নগর ছাত্রলীগ সাধারণ সম্পাদক নুরুল আজিম রনি ও তার অনুসারীরা শনিবার বিকেল ৩টার দিকে চট্টগ্রাম মহানগরীর চকবাজারে অবস্থিত বিজ্ঞান কলেজের ক্যাম্পাসে যান। তিনি ওই কলেজের প্রতিষ্ঠাতা ও অধ্যক্ষ জাহেদ খানের কক্ষে গিয়ে শিক্ষার্থীদের কাছ থেকে উন্নয়ন ফির নামে অতিরিক্ত ৫ হাজার টাকা ফেরত দেয়ার দাবি জানান। এ নিয়ে দীর্ঘক্ষণ তাদের মধ্যে বাকবিতণ্ডা হতে দেখা যায়। এক পর্যায়ে নুরুল আজিম রনি অধ্যক্ষ জাহেদ খান-কে কিল-ঘুষি মারেন। তার অনুসারীরাও এ সময় অধ্যক্ষকে মারধর করেন।”

**প্রকাশিত সংবাদের বিষয়ে তদন্তপূর্বক প্রতিবেদন প্রেরণের জন্য জেলা প্রশাসক, চট্টগ্রামকে বলা হয়েছে।**